- 1 IOANES
- <
- 1
- >

Mulán buk a le on ái
IOANES
Worwor táil
Ioanes er kalik án aratintin si Iesu má namur a apostolo, ái a le i atul á buk minái git utngi ngo Mulán Ioanes má Áruán Ioanes má Átuil Ioanes. Marán worwor on á buk minái 1 Ioanes a arwat mai te worwor a kis i Lain Arbin er a le on. Marán bos tám mánán di hol on ngo ái Ioanes a kis adi Esiá i pákánbung a le i buk minái. Ái Ioanes a nem i akeng i bos tám ruruna suri tan angagur án tám aratintin (1Io 2:26) er di lu parai ngo tan táit git lu mákái main i naul bim a sápkin no má ngo kápán páplun i git a sápkin, mái sár ngo taniá git a kuluk sár. Má ngorer dik lu parai mul ngo kápte a támin táit ngo gita longoi sápkin tatalen mai kápán páplun i git. Má dik lu parai ngo tanián ái Karisito a han pas táil alari kápán páplun má namur ák mat. Má dik lu parai mul ngo ái Iesu kápte ngo a kálámul muswan ngoro git. Mái sár ái Ioanes ák lala puai kándi matngan holhol ngorer. Ák parai ngo git longoi sápkin, má ngorer git má te ngákngák i nagogon si Káláu (3:4). Má ák parai ngo ái rung er di rang natun muswan ái Káláu, kápdite lu balbal longoi sápkin (2:28–3:10). Ái Ioanes a lala nem ngo gita lu ararguna mam Iesu má mam Kákán, má ngo gita lu kis i talas. Má káplabin ái Ioanes ák le i buk minái a ngoromin, ngo bos tám ruruna da lu kis pagas i talas (1:5-7). Kápte kes a arwat ngo na parai ngo a ruruna i Karisito, mái sár kán tu mur sang i bos sápkin tatalen tili kuron. Ái sár ái sinih a lu mur i pinpidan si Káláu, ái a lu kes mam Káláu má a lu kis mam Káláu (3:24). Má támin táit ur on á pinpidan si Káláu a ngoromin: gita ruruna i ngisán ái Natun má gita lu armámna arliu i git (3:23). Ái Ioanes a nem ngo gita talas ngo ái Iesu (1:1, 4:2-3) ái á Mesaia (koner di utngi mul ngo Karisito, 2:22, 5:1), má ái Natun ái Káláu (2:23, 3:23, 4:14-15, 5:5-13, 5:20), má ái sang a mat sur git ngo na aliu git (5:4-8). Ioanes a nem ngo gita lain talas sang ngo gitáte otoi á liu muswan er a kis áklis er ngo gitáte ruruna sár i Natun ái Káláu (5:13). Má a akeng i git mul suri bos tanián, ngo koion gita ruruna i di no, mái sár gita tohtohoi suri gita mák tusi ngo Tanián ái Káláu ngo kápte (4:1-3).
1
Pinpidan án Liu
1 Ioa 1:1Inái gim arbin narsá gam suri Pinpidan án Liu, ái koner ákte kis til alhirá sang kápte be akaksim. Gimáte longrai á Pinpidan er má gimáte mákái mai mát gim. Áá, gimáte mákái sang má gimáte singli mai lim gim. 2 Ioa 1:14Pinpidan án Liu a oboi kápán páplun má gimá mákái. Má ngorer gim apapos ur on má gimá para talsai si gam suri á Pinpidan án Liu áklis er tungu sang a kis tiklik mam Káláu Kák git, má namur ák tur soura si gim. 3 Ái ái koner gim mákái má gim longrai, má onin gim para talsa koner si gam mul, suri ngorer gita tukes má gita ararguna tiklik mam Káláu Kák git má mam Natun, ái Iesu Karisito. 4 Ioa 16:24Má buk minái iau le on uri narsá gam suri na artálár ngo bál git no na káng mai laes.
Kis án ararguna mam Káláu
5 1Ti 6:16; Iak 1:17Má minái má arbin gimáte longrai si Iesu Karisito, má onin gim para talsai si gam. A ngoromin. Ái Káláu á talas, má kápate artálár ngo kuron na kis tiklik mai. 6 1Io 2:4Ngo git parai ngo git kes mam Káláu má gitá ararguna tiklik mai, mái sár i pákánbung er git mur i tatalen a kuron, ngorer ngus git má ninsi git a aposoi ngo git angagur. 7 Ái sár, ngo gita lu kis i talas ngorer ái Káláu a lu kis pagas i talas, ki ngorer ákte kes i git má gitá ararguna arliu i git, má dárán ái Iesu a lu balbal apilpil pas git alari kángit tan sápkin.
8 Sak 32:5; Kis 28:13Má ngo git balbal kalar ngo káp kángit te sápkin, ngorer git agur git sang, má támin muswan kápate lu kis i bál git. 9 Ái sár ngo gita para aposoi kángit sápkin tatalen ur si Káláu, ngorer ái Káláu na pah palai kángit tan abulbul má nák timan git alari kángit sápkin, kabin ái Káláu a lu muswan má a lu longoi a nokwan. 10 Ngo git parai ngo kápgite longoi sápkin, ngorer git utung Káláu ngo a tám angagur, má kán pinpidan ái Káláu kápate kis i bál git.

- 1 IOANES
- <
- 1
- >

1:1: Ioa 1:1

1:2: Ioa 1:14

1:4: Ioa 16:24

1:5: 1Ti 6:16; Iak 1:17

1:6: 1Io 2:4

1:8: Sak 32:5; Kis 28:13

© 2009 WBT